নতুন ম্যানেজার জোসে মোরিনহোর সঙ্গে মাত্র একটি ট্রেনিং সেশনই পাল্টে দিয়েছে ওয়েন রুনির মানসিকতা। ম্যাঞ্চেস্টার ইউনাইটেড তারকা জানিয়ে দিলেন, নতুনভাবে নিজস্ব দক্ষতা প্রমাণ করে ওল্ড ট্র্যাফোর্ডের হারিয়ে যাওয়া গর্বকে তিনি ফিরিয়ে আনবেন। ৩০ বছরের রুনি বলেছেন, ‘‘মোরিনহোর সঙ্গে একটি ট্রেনিং  সেশন শেষ করেই আমি রোমা়ঞ্চিত। সামনে একটা বিরাট মরসুম পড়ে রয়েছে। আমি বিশ্বাস করি, জোসের আগমন সমর্থকদের মন থেকে ক্লাবের পুরনো ব্যর্থতা ভুলিয়ে দেবে। আমরা প্রত্যেকেই মুখিয়ে রয়েছি নতুন মরসুমে নিজেদের উজাড় করে দিতে।’’
বুধবারই প্রাক মরসুম প্রস্তুতি সফরে সাংহাইতে এসেছে ম্যান ইউ দল। বিমানবন্দরে রুনিদের অভিনন্দন জানাতে উপস্থিত ছিলেন প্রচুর সমর্থক। তাঁদের সঙ্গে ছবিও তুলেছেন ম্যান ইউ ফুটবলাররা। এখানে ম্যান ইউ দু’টি ম্যাচও খেলবে। শুক্রবার তাদের প্রতিপক্ষ বরুসিয়া ডর্টমুন্ড। আগামী সোমবার  ম্যাচ পেপ গুয়ার্দিওলার ম্যাঞ্চেস্টার সিটির বিরুদ্ধে। বুধবার সাংবাদিক সম্মেলনে রুনি বলেছেন, ‘‘জোসে আসার আগে দলের কী অবস্থা ছিল, সেটা নিয়ে এখন আলোচনা অর্থহীন। বরং এটা মনে করছি যে, মোরিনহো আসার পর আমরা আবার পুরনো ছন্দ ফিরে পাব।’’ যোগ করেছেন, ‘‘এবার বেশ কিছু ভাল ফুটবলারও সই করেছে। আমার বিশ্বাস মরসুমটা সুন্দরভাবে শেষ করা যাবে।’’
ম্যান ইউ-এর দায়িত্ব নিয়েই মোরিনহো ঘোষণা করে দিয়েছিলেন যে, তিনি রুনিকে তাঁর পুরনো স্ট্রাইকারের জায়গাতে ফিরিয়ে নিয়ে যাবেন। কিন্তু ইউরো কাপে রুনির যে ফর্ম ছিল, তার পরে কি তিনি হারিয়ে ফেলা ছন্দ খুঁজে পাবেন? রুনি বলেছেন, ‘‘এটা নিয়ে আমি খুব বেশি চিন্তা করি না। সত্যি বলতে, ম্যান ইউ-এর মতো ক্লাবে খেলতে গেলে সমস্ত সময়েই চাপের মধ্যে থাকতে হয়। আমি নিজেকে এই দলের আক্রমণের সেরা চালিকাশক্তি হিসাবে প্রমাণ করতে চাই। আমি নিজেকে সমস্ত রকম পরিস্থিতির জন্য তৈরি করে রাখছি। ম্যান ইউ এবং আমার কাছে আসন্ন মরসুম খুবই গুরুত্বপূর্ণ হতে চলেছে।’’ সেখানেই না থেমে ম্যান ইউ তারকা আরও বলেছেন, ‘‘শুধু আমি বলেই নয়। এই ক্লাবের সমস্ত ফুটবলারকেই প্রত্যেক মরসুমে নিজেকে প্রমাণ করার মানসিকতা নিয়ে মাঠে নামতে হয়। চাপ অবশ্যই থাকবে। বরং আমি মনে করি, সেই চাপই ফুটবলারদের ভাল খেলতে সাহায্য করে। ইতিবাচক মন নিয়ে অভিযান শুরু করতে হবে। আমরা সকলেই সেটা নিয়েই বেশি চিন্তাভাবনা করছি।’’